เทศบาลเมืองหนองปรือ

เทศบาลเมืองหนองปรือ เป็นองค์กรปกครองส่วนท้องถิ่นประเภทเทศบาลเมือง ตั้งอยู่ในอำเภอบางละมุง จังหวัดชลบุรี ครอบคลุมพื้นที่ตำบลหนองปรือ เฉพาะพื้นที่นอกเมืองพัทยา มีประชากรในปี พ.ศ. 2562 จำนวน 85,194 คน ทำให้เป็นเทศบาลเมืองที่มีประชากรมากที่สุดในประเทศไทย หนองปรือได้รับการยกฐานะจากองค์การบริหารส่วนตำบลขึ้นเป็นเทศบาลเมือง เมื่อปี พ.ศ. 2549

**ประวัติ**
ตำบลหนองปรือเป็นตำบลหนึ่งในแปดตำบลของอำเภอบางละมุง จังหวัดชลบุรี ตั้งอยู่กลางพื้นที่อำเภอบางละมุง ที่ทำการเทศบาลอยู่ห่างที่ว่าการอำเภอบางละมุง 9 กิโลเมตร มีเนื้อที่ 45.54 ตารางกิโลเมตร มีแนวเขตติดต่อเขตเมืองพัทยาระยะทาง 10 กิโลเมตร เดิมศูนย์กลางของชุมชนชาวหนองปรืออยู่แถวบริเวณหมู่ที่ 1 และหมู่ที่ 6 ในปัจจุบันมีสภาพเป็นที่ลุ่มมีหนองน้ำที่อุดมไปด้วยต้นปรือ จึงเรียกขานชื่อบ้านว่า "หนองปรือ" ชาวบ้านอาศัยตั้งรกรากอยู่กันมากว่า 200 ปี โดยมีหลักฐานที่สามารถยืนยันนับห้วงเวลาจากสภาพโบสถ์เก่าแก่ในวัดหนองปรือ ที่สร้างโดยหลวงพ่อช้าง ที่ชาวตำบลหนองปรือเคารพนับถือซึ่งยังคงสภาพเดิมอยู่ในปัจจุบัน
พื้นที่ของตำบลหนองปรือมีความอุดมสมบูรณ์เหมาะแก่การเกษตรกรรม มีลำห้วยมาบประชันเป็นแหล่งน้ำในชุมชน ต่อมาก็มีประชาชนมาอยู่อาศัยในตำบลหนองปรือเพิ่มมากขึ้น กระทั่งขยายความหนาแน่นออกไปด้านทิศตะวันตกจนถึงหาดพัทยา
เมื่อเกิดสงครามเวียดนาม สหรัฐอเมริกาเข้ามาตั้งฐานทัพอยู่ที่อู่ตะเภา ทหารจีไอชาวอเมริกันผ่านพื้นที่หาดพัทยาหลงใหลในความสวยงามของหาดทราย จึงมาตั้งแคมป์พักผ่อนเมื่อว่างจากการสู้รบ ทำให้หาดพัทยามีชื่อเสียงไปทั่วโลกนับตั้งแต่นั้น จนพัฒนามาเป็นแหล่งท่องเที่ยวที่สำคัญของประเทศ โดยในปี พ.ศ. 2521 ได้รับการจัดรูปการบริหารขึ้นเป็น "เมืองพัทยา" โดยแบ่งเขตการปกครองผนวกเอาพื้นที่ของตำบลหนองปรือไปส่วนหนึ่ง ตามแนวเขตถนนสุขุมวิทห่างออกไปทางทิศตะวันออกระยะ 900 เมตร ตลอดแนว พื้นที่ที่คงอยู่ได้รับการยกฐานะจากองค์การบริหารส่วนตำบลขึ้นเป็น "เทศบาลเมืองหนองปรือ" เมื่อปี พ.ศ. 2549 จนถึงปัจจุบัน

**ประชากร**
เทศบาลเมืองหนองปรือแบ่งออกเป็นชุมชนจำนวน 43 ชุมชน มีจำนวนประชากรในปี พ.ศ. 2561 จำนวน 82,232 คน 48,456 หลังคาเรือน

**เศรษฐกิจ**
เมืองหนองปรือ ประชากรส่วนใหญ่มีอาชีพรับจ้าง รองลงมามีอาชีพค้าขายและทำการเกษตรกรรมจำนวนน้อยประมาณร้อยละ 7 มีกลุ่มอาชีพ กลุ่มสตรี กลุ่มเกษตร และกลุ่มมวลชนดูแลประสานงาน ในเขตพื้นที่เทศบาลเมืองหนองปรือมีโรงงานอุตสาหกรรมประเภทโรงงานแป้งมันสำปะหลัง โรงงานน้ำแข็ง โรงงานคอนกรีต และธุรกิจโครงการบ้านอยู่อาศัยประมาณ 40 โครงการ

**ศาสนสถาน**
ภายในเขตเทศบาลเมืองหนองปรือ มีวัด 7 แห่ง มัสยิด 8 แห่ง
รายชื่อวัดในเทศบาลเมืองหนองปรือ- วัดเขาโพธิ์ทอง - วัดบุญสัมพันธ์ - วัดสามัคคีประชาราม- วัดหนองปรือ - วัดเขาเสาธงทอง - วัดเขามะกอก- วัดสุทธาวาส

**การศึกษา**
รายชื่อสถานศึกษาในเทศบาลเมืองหนองปรือ- โรงเรียนสังกัดสำนักงานเขตพื้นที่การศึกษาชลบุรี เขต 3 จำนวน 6 แห่ง คือ โรงเรียนวัดสุทธาวาส โรงเรียนบ้านทุ่งกลม โรงเรียนวัดบุญสัมพันธ์ โรงเรียนชุมชนบ้านหนองปรือ โรงเรียนวัดเขาโพธิ์ทอง และโรงเรียนบ้านเนินพลับหวาน- โรงเรียนสังกัดสำนักบริหารงานคณะกรรมการส่งเสริมการศึกษาเอกชน จำนวน 2 แห่ง ได้แก่ โรงเรียนสว่างบริบูรณ์วิทยา และวิทยาลัยเทคโนโลยีไทยอิโตะ- โรงเรียนสังกัดเทศบาลเมืองหนองปรือ จำนวน 1 แห่ง คือ โรงเรียนอนุบาลเทศบาลเมืองหนองปรือ- ศูนย์การศึกษานอกระบบและการศึกษาตามอัธยาศัย จำนวน 1 แห่ง คือ ศูนย์การเรียนรู้ชุมชนตำบลหนองปรือ- ศูนย์พัฒนาเด็กเล็ก จำนวน 4 แห่ง ได้แก่ ศูนย์พัฒนาเด็กเล็กวัดสุทธาวาส ศูนย์พัฒนาเด็กเล็กวัดหนองปรือ ศูนย์พัฒนาเด็กเล็กวัดเขาโพธิ์ทอง และศูนย์พัฒนาเด็กเล็กบ้านหนองใหญ่

**การท่องเที่ยว**
ในเขตเทศบาลเมืองหนองปรือ มีแหล่งท่องเที่ยวหลายแห่ง ได้แก่ - หมู่บ้านช้างพัทยา- สนามฝึกบินเครื่องร่อน- การแสดงโชว์งู- สวนป่าพนารักษ์- งานวันกองข้าวในงานสงกรานต์ - การแข่งขันเรือยาวประเพณี ณ อ่างเก็บน้ำมาบประชัน ที่จัดเป็นประจำทุกปี- พิพิธภัณฑ์พุทธศิลปะ หนองปรือ

**อ้างอิง**

**แหล่งข้อมูลอื่น**
  เว็บไซต์ทางการเทศบาลเมืองหนองปรือ
หนองปรือ
หนองปรือ